S. Janiš, poslanec: (2009-06-16):
A čo by som ja možno ešte privítal v tomto zákone viac a čo by som teda privítal od pána prezidenta, ak by sa  naformulovalo niečo také, že zoznam majetku, ktorý chce obec predať, bude povinne zverejnený na webe okamžite, ako obec prijme rozpočet na nasledujúci rok. V rozpočte obec prijíma alebo počíta s určitými príjmami z predaja majetku. Má vytypovaný majetok, ktorý chce v tom danom roku predať, povinnosť okamžite po prijatí rozpočtu konkrétne tento majetok zavesiť na webovej stránke mesta, že tento majetok sa v tomto roku bude predávať. Ďalšia taká podmienka môže byť, že povinnosť na webovej stránke päť mesiacov pred predajom mať uverejnený majetok, ktorý chcem predávať, ktorý zamýšľam predať, musí byť uverejnený v tlači, musí byť uverejnený na webovej stránke mesta. My nepohneme s netransparentnosťou pri predaji majetku, pokiaľ to neurobíme transparentne, pokiaľ nebude podnikateľská a občianska verejnosť v maximálnej možnej miere oboznámená s tým, čo obec v danom roku plánuje predať. A toto by som očakával skôr ako vrátenie návrhu zákona, ktorý schválila Národná rada od pána prezidenta, a nie také zotrvanie na súčasnom stave. A povedzme si otvorene, súčasný stav je aj netransparentný, súčasný stav je v niektorých prípadoch aj taký pokútny a vždy zakrytý nadpolovičnou väčšinou v danom obecnom zastupiteľstve z prítomných poslancov. Máme obce a mestá aj také a máme aj také a máme aj také. Netvárme sa, že je všetko O. K., ale, samozrejme, nehovorme, že je všetko zas len zlé. A práve preto, že sa vyskytujú takéto prípady, tak je dobré robiť zákonné opatrenia na čo najväčšiu transparentnosť pri predaji. Lebo tu po pripomienkach pána prezidenta v podstate máme dva návrhy. Pán prezident hovorí, návrh poslancov, ktorý hovorí čo najviac peňazí do štátneho rozpočtu, čo najviac transparentnosti a otvorenosti do predaja a návrh pána prezidenta, a to je to, že pri predaji majetku či pozemkov, alebo objektov treba zohľadňovať, ja to poviem úplne otvorene, aj imaginárne sľuby kupujúceho o dodržanie zamestnanosti, o vytvorení pracovných miest, o vplyve na všestranný rozvoj obce. Toto nie sú uchopiteľné veci, toto sú imaginárne sľuby, ktoré sa môžu a ktoré sa nemusia plniť. A keď povieme o zamestnanosti, tak kto vám dnes zabezpečí alebo zaručí nejakú zamestnanosť? Tie veci sa majú v tých samosprávach aj troška ináč, ako si pán prezident myslí a ono to v tých samosprávach chodí aj takto. No ja poviem na konkrétny prípad. Obec predá lukratívny pozemok tisíce štvorcových metrov vopred určenému developerovi bez súťaže, lacno a pod cenu, ako sa v danej obci predáva. Normálne je úplne pragmatická otázka, prečo lacno? A odpoveď je, že developer sľúbil, že vybuduje križovatku, a to ešte k svojmu zamýšľanému investorskému dielu. A otázka je potom normálna, že z akých peňazí   developer tú križovatku vybuduje? Zo svojich? No zo svojich nie, tomu ani malé deti neuveria, zo svojich to nevybuduje. Developer postaví to, čo sľúbi obci z peňazí obce občanov, teda z tých peňazí, o ktoré obral obec nízkou cenou, ktorú zaplatil za pozemok. A koľko v skutočnosti potom už tá križovatka, keď ju vybuduje, stojí, či náklady tej križovatky sú aspoň 50 % z toho, o čo lacnejšie kúpil pozemok, to sa už nikto nedozvie, respektíve vedia to tí, ktorí sú v tom zainteresovaní. A tu sa vytvára obrovský priestor na korupciu. Tu sa generujú a môžu generovať peniaze na korupciu. Toto je fakt. Keď chcete, môžem pokračovať s takýmito príkladmi ďalej a ďalej, keď sa predávali majetky za korunu, tisíce štvorcových metrov za korunu, objekty za korunu, bez súťaže, bez vygenerovania nejakých iných cien a iných ponúk. Čo bráni obci vypísať na odpredaj pozemkov alebo objektov súťaž? Obec má svoj územný plán. Ak predáva pozemok, v územnom pláne je presne zadefinované, čo tam ten daný kupec môže postaviť. Má to svoje hranice. Ak predáva objekt, ten objekt má svoje kolaudačné rozhodnutie, tak v tom objekte sa dá robiť iba to, na čo bol postavený. A ak chce kupujúci zmeniť účel objektu, stavebný úrad je obec, vždy len so súhlasom obce. Úplne jasné pravidlá na to, ako by sa to mohlo diať. Lenže dnes sú developeri takí silní, že nielenže dokážu presadiť v zastupiteľstve kúpu pozemkov a objektov za nízku cenu, ale na ich žiadosť obce dokonca prerábajú aj územné plány. A občanov, a poviem to otvorene, ohlupujú, doslovne ohlupujú tak, že im títo developeri akože postavia nejaké pieskovisko a nejaké ihrisko, potom na strihanie pásky a otváranie si zavolajú médiá a developeri sa tvária ako obrovská charita pre obec. A pritom to kúpili hlboko pod cenu a násobne menej, ako ich v skutočnosti toto ihrisko stálo. Ale prezentujú sa ako charita, ako obrovský ústretový krok voči obci, voči občanom, ako výborne sa správajú voči obci za to, že im predala lacno majetok. A ak sa niečo takéto pri narábaní s majetkom deje, a povedzme si, že sa to deje, sú aj také obce a sú aj také mestá, aj také prípady, tak je našou povinnosťou a povinnosťou Národnej rady ako zákonodarného orgánu prijať také pravidlá, ktoré budú takéto praktiky obmedzovať, eliminovať, umenšovať, vytvárať im čo najmenší priestor a tlačiť ich do čo najjasnejších mantinelov. Lebo uvedomme si to, že obce dnes a mestá, to nie sú už chudobné dedinky. Obce a mestá dnes narábajú s miliardovými majetkami ako v cashi, tak v nehnuteľnostiach. Obce prijímajú úvery, kupujú, predávajú akcie, kupujú, predávajú podiely, ženú sa do neprehľadných, nejasných PPP projektov, predávajú majetky, zadlžujú budúce generácie, len tak hrmí. Obce narábajú s obrovskými miliardami. Argument samosprávy, ktorý ste všetci dostali, a zmienila sa o tom aj pani kolegyňa Žitňanská, že nie je možné zastupiteľstvu ani zákonom prikázať, ako má hlasovať, je ale postavený na hlavu. Tento zákon vôbec nikomu nehovorí, ako má hlasovať. Tento zákon hovorí o pravidlách, o efektívnosti a o transparentnosti pri nakladaní s majetkom obce. Ak mesto alebo obec nechce predávať, tak nech nepredáva. Ale ak chce predávať majetok, tak len za takýchto jasných, transparentných a otvorených pravidiel hry. Neviem, prečo sa samospráva a aj pán prezident tomuto tak bránia a poviem otvorene, vymýšľajú si také imaginárne detské výhovorky o verejnoprospešnosti, ktorá sa nikdy nedá zmerať a podobne. Vyzerá to tak, že primátori a starostovia sa cítia byť dnes neobmedzenými gubernátormi vo svojom meste a obci a povedzme otvorene aj s veľmi silným vplyvom na vyššie miesta. A občania sú tu úplne vyradení a niekedy mi pripadá akoby občania boli poddaní. Normálna vec a normálny starosta, normálny primátor predá pozemok v transparentnom tendri za čo najvyššiu cenu a potom peniaze, ktoré za to dostane, použije obec na to, čo to zastupiteľstvo schváli. Použije na školy, na ihriská, ja neviem na sociálne veci, na cesty, na kluby dôchodcov. A ak zastupiteľstvo rozhodne, že prispeje tomu developerovi aj na tú križovatku, tak nech mu prispeje, ale nech všetci v tej obci vedia, že obec sa rozhodla tomuto a tomuto developerovi prispieť miliónom, dvoma, desiatimi, pätnástimi miliónmi. Nech to tí občania vedia. Nech to nie je zabalené v tej nízkej cene a ešte developer na tom ryžuje verejnú mienku s tým, že ako dobre predala, podhodím tam nejaké maličké pieskovisko. Nech občania vedia, v zastupiteľstve nech sa schváli, predali sme pozemok, peniaze použijeme takto a takto a použijeme a pomôžeme aj tomuto developerovi. Ale nech sa o tom vie a nech sa vie o tom, koľko zastupiteľstvo schválilo. Toto očakávajú občania od tohto zákona a o tomto je táto novela zákona. Táto novela zákona nie je o tom, či má zastupiteľstvo hlasovať tak alebo nejako, či daný poslanec má hlasovať tak alebo nejako. Nie, nie, o tomto tá novela nie je. Táto novela je o transparentnom, efektívnom predávaní majetku obce, majetku občanov, je o tom, aby sme eliminovali v maximálnej možnej miere korupčné prostredie. O tomto je táto novela. To, čo navrhuje pán prezident vypustiť tú povinnosť súťaže a zaviesť tam tie imaginárne nemerateľné kritériá pri vyhodnotení, je také potvrdenie tej súčasnej cesty, o ktorej sa všetci zhodneme, že nie je najlepšia a dejú sa aj veci, ktoré by sa diať nemali, respektíve dáva to ešte  také vytváranie alebo potvrdzovanie aj netransparentných prevodov majetku. Ak Národná rada chce schváliť takúto novelu zákona a chce takéto prostredie eliminovať, na tom ja nevidím nič zlé. Táto novela jednoznačne stojí za občanom. Možnože nesedí zopár primátorom a starostom, ale jednoznačne stojí za občanom. A z peňazí, ktoré obec utŕži, sa dá oveľa viac skvalitniť potom život v danej obci. Ja predpokladám, že táto novela zákona bude mať víťazstvo u občanov a že námietky pána prezidenta neprijmeme a schválime zákon v takom znení ako na minulej schôdzi Národnej rady. Ďakujem.